**Delovna skupina za prenovo Tišinske cerkve**

***Slovensko konservatorsko društvo podeljuje Steletovo priznanje za leto 2019 za vrhunski dosežek ohranjanja kulturnega spomenika skupini strokovnjakov, ki je usmerjala prenovo zunanjščine župnijske cerkve Marijinega rojstva v Tišini: Nataši Kiš, Vlasti Čobal Sedmak, dr. Robertu Peskarju in Jožefu Drešarju***

Tišinska župnijska cerkev Marijinega rojstva sodi med najbolj žlahtne gotske spomenike SV Slovenije, na lokaciji, ki potrjuje starejšo slovansko poselitev in razvoj sedanje cerkve od 12. do 19. stoletja.

Strokovnjaki so za cerkev Marijinega rojstva na temeljih natančnih arheoloških in stavbno-zgodovinskih raziskav pripravili podroben konservatorski načrt za prenovo s pomočjo višje konservatorke Nataše Kiš in konservatorsko-restavratorske svetovalke Vlaste Čobal Sedmak ter z nasveti generalnega konservatorja dr. Roberta Peskarja.

Vztrajali so, da je za urejeno pročelje te pomembne cerkve nujno uporabiti apnene omete, kar mora postati strokovno izhodišče za vse podobne cerkve v Sloveniji.

Strokovnost in delovni elan strokovnjakov ter njihovi argumenti so prepričali predstavnike rimskokatoliške cerkve in lokalno prebivalstvo, da je za poseg pri tako pomembnem sakralnem spomeniku nujno potrebna potrpežljivost in uporaba starih znanj naših prednikov. Preverjeni konservatorsko-restavratorski svetovalec Jožef Drešar je zato skupaj s podjetjem Gnom prevzel izvedbo novih apnenih ometov iz žganega apna in vzporedno ohranitev delov starih ometov.

Terenske in arhivske raziskave ter natančno nanašanje svežih ometov so strokovnjaki nadgradili z delavnico, ki je potrdila izjemna, evropsko primerljiva znanja slovenskih konservatorjev-restavratorjev pri uporabi starih tehnik in omogočila prenos poznavanja apnenega ometa in njegove uporabe drugim izvajalcem in konservatorjem iz vse Slovenije. Cerkev je v prenovljeni podobi zasijala le tri mesece po začetku terenskega dela, na rojstni cerkvene zavetnice Marije, 8. septembra 2019.

Na prvi pogled enostavna obnova zunanjosti tišinske cerkve je izjemen primer kompleksnega strokovnega posega, kjer so aktivno sodelovali vsi udeleženci: cerkvena in lokalna skupnost, izvajalec, zunanji nadzor, Zavod za varstvo kulturne dediščine Slovenije in Ministrstvo za kulturo, ki je za obnovo prispevalo več kot polovico sredstev.

Odgovorna konservatorka Nataša Kiš in restavratorka Vasta Čobal Sedmak sta v okviru »Ivanocyjevih dnevov 2019« javnosti predstavili potek obnove cerkvene zunanjščine ter posebnosti in koristnosti konservatorskega ter restavratorskega poklica. S tem so ohranjevalci dediščine simbolično počastili stoletnico priključitve Prekmurja matični Sloveniji in materializirali vzorec bodočih prenov srednjeveških objektov.